title: 2009/473/EY: Neuvoston päätös, tehty 28 päivänä toukokuuta 2009 , Euroopan yhteisön ja Guinean tasavallan välisen kalastuskumppanuussopimuksen väliaikaista soveltamista koskevan sopimuksen tekemisestä kirjeenvaihtona

text:
               19.6.2009

               FI

               Euroopan unionin virallinen lehti

               L 156/31

         NEUVOSTON PÄÄTÖS,
   tehty 28 päivänä toukokuuta 2009,
   Euroopan yhteisön ja Guinean tasavallan välisen kalastuskumppanuussopimuksen väliaikaista soveltamista koskevan sopimuksen tekemisestä kirjeenvaihtona
   (2009/473/EY)
   EUROOPAN UNIONIN NEUVOSTO, joka
   ottaa huomioon Euroopan yhteisön perustamissopimuksen ja erityisesti sen 37 artiklan yhdessä sen 300 artiklan 2 kohdan ensimmäisen alakohdan ensimmäisen virkkeen kanssa,
   ottaa huomioon komission ehdotuksen,
   sekä katsoo seuraavaa:

               (1)

               Yhteisö on neuvotellut Guinean tasavallan kanssa kalastuskumppanuussopimuksen, joka antaa yhteisön aluksille kalastusmahdollisuuksia Guinean tasavallan suvereniteettiin tai lainkäyttövaltaan kalastuksen osalta kuuluvilla vesillä.

               (2)

               Neuvottelujen päätteeksi on 20 päivänä joulukuuta 2008 parafoitu uusi kalastuskumppanuussopimus.

               (3)

               Euroopan yhteisön ja Guinean tasavallan hallituksen välinen 28 päivänä maaliskuuta 1983 tehty kalastussopimuksen voimassaolo olisi päätettävä uudella kalastuskumppanuussopimuksella, joka myös korvaa aiemman sopimuksen.

               (4)

               Jotta varmistetaan yhteisön kalastusalusten toiminnan jatkuminen, on erityisen tärkeää, että uutta kalastuskumppanuussopimusta sovelletaan mahdollisimman pian. Tämän vuoksi osapuolet ovat parafoineet kirjeenvaihtona tehdyn sopimuksen, jossa määrätään uuden kalastuskumppanuussopimuksen väliaikaisesta soveltamisesta 1 päivästä tammikuuta 2009.

               (5)

               On yhteisön edun mukaista hyväksyä kalastuskumppanuussopimuksen väliaikaisesta soveltamisesta kirjeenvaihtona tehty sopimus.

               (6)

               On tarpeen määritellä menetelmä, jota sovelletaan kalastusmahdollisuuksien jakamisessa jäsenvaltioiden kesken,

         ON PÄÄTTÄNYT SEURAAVAA:
   1 artikla
   Hyväksytään yhteisön puolesta Euroopan yhteisön ja Guinean tasavallan välisessä Guinean rannikon edustalla harjoitettavaa kalastusta koskevan kalastuskumppanuussopimuksen, joka koskee aikaa 1 päivästä tammikuuta 2009 ja 31 päivään joulukuuta 2012, väliaikaisesta soveltamisesta kirjeenvaihtona tehty sopimus, jollei sopimuksen tekemistä koskevasta neuvoston päätöksestä muuta johdu.
   Mainitun kirjeenvaihtona tehdyn sopimuksen teksti on liitetty tähän päätökseen.
   2 artikla
   1.   Pöytäkirjassa vahvistetut kalastusmahdollisuudet jaetaan jäsenvaltioiden kesken seuraavasti:

               a)

               nuottaa käyttävät tonnikala-alukset:

                           Espanja

                           15 alusta

                           Ranska

                           11 alusta

                           Italia

                           2 alusta

               b)

               vapapyydyksiä käyttävät alukset:

                           Espanja

                           8 alusta

                           Ranska

                           4 alusta

         2.   Jos 1 kohdassa tarkoitettujen jäsenvaltioiden kalastuslupahakemukset eivät kata pöytäkirjassa vahvistettuja kalastusmahdollisuuksia kokonaan, komissio voi ottaa huomioon jonkin toisen jäsenvaltion kalastuslupahakemukset.
   3 artikla
   Jäsenvaltioiden, joiden alukset kalastavat 1 artiklassa tarkoitetun sopimuksen nojalla, on ilmoitettava komissiolle kaikkien Guinean tasavallan kalastusalueella pyytämiensä kantojen määrät yhteisön kalastusalusten kolmansien maiden vesillä ja avomerellä pyytämän saaliin valvonnasta annetun neuvoston asetuksen (ETY) N:o 2847/93 soveltamista koskevien yksityiskohtaisten sääntöjen vahvistamisesta 14 päivänä maaliskuuta 2001 annetussa komission asetuksessa (EY) N:o 500/2001 (1) säädettyjen yksityiskohtaisten sääntöjen mukaisesti, kunnes neuvoston asetuksen (EY) N:o 1006/2008 (2) 30 artiklassa tarkoitettu yksityiskohtaisia sääntöjä koskeva asetus on tullut voimaan, ja tämän päivämäärän jälkeen viimeksi mainittujen yksityiskohtaisten sääntöjen mukaisesti.
   4 artikla
   Neuvoston puheenjohtaja valtuutetaan nimeämään henkilöt, joilla on oikeus allekirjoittaa kirjeenvaihtona tehty sopimus yhteisöä sitovasti.

      Tehty Brysselissä 28 päivänä toukokuuta 2009.

            Neuvoston puolesta

            Puheenjohtaja

         V. TOŠOVSKÝ

      (1)  EYVL L 73, 15.3.2001, s. 8.

      (2)  Neuvoston asetus (EY) N:o 1006/2008, annettu 29 päivänä syyskuuta 2008, yhteisön kalastusaluksille myönnettävistä luvista kalastustoiminnan harjoittamiseksi yhteisön vesien ulkopuolella ja kolmansien maiden alusten pääsystä yhteisön vesille, asetusten (ETY) N:o 2847/93 ja (EY) N:o 1627/94 muuttamisesta sekä asetuksen (EY) N:o 3317/94 kumoamisesta (EUVL L 286, 29.10.2008, s. 33).
    ---documentbreak---

               19.6.2009

               FI

               Euroopan unionin virallinen lehti

               L 156/33

         Euroopan yhteisön ja Guinean tasavallan välisen kalastuskumppanuussopimuksen väliaikaisesta soveltamisesta
   KIRJEENVAIHTONA TEHTY SOPIMUS
   Arvoisa Herra
   Olen tyytyväinen siihen, että Guinean tasavallan ja Euroopan yhteisön neuvottelijat ovat päässeet yhteisymmärrykseen Guinean tasavallan ja Euroopan yhteisön välisestä kalastuskumppanuussopimuksesta sekä kalastusmahdollisuuksien ja taloudellisen korvauksen vahvistamista koskevasta pöytäkirjasta ja sen liitteistä.
   Näiden neuvottelujen tulos merkitsee edistystä aiempaan sopimukseen nähden ja vahvistaa kalastusalan suhteitamme sekä luo todelliset kumppanuuspuitteet kestävän ja vastuullisen kalastuspolitiikan kehittämiselle Guinean vesillä. Tätä varten ehdotan, että sopimuksen, pöytäkirjan ja sen liitteen ja lisäysten tekstien hyväksymis- ja ratifiointimenettelyt, jotka ovat tarpeen näiden voimaantulolle, aloitetaan samanaikaisesti Guinean tasavallassa ja Euroopan yhteisössä voimassa olevien menettelyjen mukaisesti.
   Viitaten 20 päivänä joulukuuta 2008 parafoituihin sopimukseen ja pöytäkirjaan 1 päivän tammikuuta 2009 ja 31 päivän joulukuuta 2012 välisenä aikana sovellettavista kalastusmahdollisuuksista ja taloudellisesta korvauksesta minulla on kunnia ilmoittaa Teille, että yhteisön alusten Guinean vesillä harjoittaman kalastustoiminnan keskeytymisen välttämiseksi Guinean tasavallan hallitus on valmis soveltamaan kyseistä sopimusta ja pöytäkirjaa väliaikaisesti 1 päivästä tammikuuta 2009 siihen asti, kun ne tulevat sopimuksen 19 artiklan mukaisesti voimaan, jos Euroopan yhteisö on valmis tekemään samoin.
   On sovittu, että tässä tapauksessa pöytäkirjan 2 artiklassa vahvistetun taloudellisen korvauksen ensimmäinen erä maksetaan ennen 30 päivää marraskuuta 2009.
   Pyydän Teitä ystävällisesti vahvistamaan, että Euroopan yhteisö hyväksyy tällaisen väliaikaisen soveltamisen.
   Vastaanottakaa, Arvoisa Herra, korkeimman kunnioitukseni vakuutus.

   Arvoisa Herra
   Minulla on kunnia ilmoittaa saaneeni seuraavan tänään päivätyn kirjeenne:

      ”Arvoisa Herra
      Olen tyytyväinen siiten, että Guinean tasavallan ja Euroopan yhteisön neuvottelijat ovat päässeet yhteisymmärrykseen Guinean tasavallan ja Euroopan yhteisön välisestä kalastuskumppanuussopimuksesta sekä kalastusmahdollisuuksien ja taloudellisen korvauksen vahvistamista koskevasta pöytäkirjasta ja sen liitteistä.
      Näiden neuvottelujen tulos merkitsee edistystä aiempaan sopimukseen nähden ja vahvistaa kalastusalan suhteitamme sekä luo todelliset kumppanuuspuitteet kestävän ja vastuullisen kalastuspolitiikan kehittämiselle Guinean vesillä. Tätä varten ehdotan, että sopimuksen, pöytäkirjan ja sen liitteen ja lisäysten tekstien hyväksymis- ja ratifiointimenettelyt, jotka ovat tarpeen näiden voimaantulolle, aloitetaan samanaikaisesti Guinean tasavallassa ja Euroopan yhteisössä voimassa olevien menettelyjen mukaisesti.
      Viitaten 20 päivänä joulukuuta 2008 parafoituihin sopimukseen ja pöytäkirjaan 1 päivän tammikuuta 2009 ja 31 päivän joulukuuta 2012 välisenä aikana sovellettavista kalastusmahdollisuuksista ja taloudellisesta korvauksesta minulla on kunnia ilmoittaa Teille, että yhteisön alusten Guinean vesillä harjoittaman kalastustoiminnan keskeytymisen välttämiseksi Guinean tasavallan hallitus on valmis soveltamaan kyseistä sopimusta ja pöytäkirjaa väliaikaisesti 1 päivästä tammikuuta 2009 siihen asti, kun ne tulevat sopimuksen 19 artiklan mukaisesti voimaan, jos Euroopan yhteisö on valmis tekemään samoin. On sovittu, että tässä tapauksessa pöytäkirjan 2 artiklassa vahvistetun taloudellisen korvauksen ensimmäinen erä maksetaan ennen 30 päivää marraskuuta 2009.
      Pyydän Teitä ystävällisesti vahvistamaan, että Euroopan yhteisö hyväksyy tällaisen väliaikaisen soveltamisen.
      Vastaanottakaa, Arvoisa Herra, korkeimman kunnioitukseni vakuutus”

   Minulla on kunnia ilmoittaa Teille, että Euroopan yhteisö hyväksyy tällaisen väliaikaisen soveltamisen.
   Vastaanottakaa, Arvoisa Herra, korkeimman kunnioitukseni vakuutus.

 ---documentbreak--- NA ---documentbreak---

               19.6.2009

               FI

               Euroopan unionin virallinen lehti

               L 156/35

         Guinean tasavallan ja Euroopan yhteisön välinen
   KALASTUSKUMPPANUUSSOPIMUS
   GUINEAN TASAVALTA,
   jäljempänä ’Guinea‘,
   ja
   EUROOPAN YHTEISÖ,
   jäljempänä ’yhteisö‘,
   jäljempänä ’osapuolet’, jotka
   OTTAVAT HUOMIOON yhteisön ja Guinean väliset, erityisesti Cotonoun sopimukseen perustuvat läheiset yhteistyösuhteet sekä osapuolten yhteisen halun tiivistää näitä suhteita,
   PITÄVÄT MIELESSÄ molempien osapuolten toiveen edistää kalavarojen kestävää hyödyntämistä yhteistyön avulla,
   OTTAVAT HUOMIOON Yhdistyneiden Kansakuntien merioikeusyleissopimuksen määräykset,
   OVAT VAKAASTI PÄÄTTÄNEET soveltaa Kansainvälisen Atlantin tonnikalojen suojelukomission, jäljempänä ’ICCAT‘, tekemiä päätöksiä ja antamia suosituksia,
   OVAT TIETOISIA FAO:n vuoden 1995 konferenssissa hyväksytyissä vastuullisen kalastuksen toimintasäännöissä vahvistettujen periaatteiden merkityksestä,
   OVAT VAKAASTI PÄÄTTÄNEET edistää yhdessä ja yhteisen edun mukaisesti vastuullisen kalastuksen toteuttamista turvatakseen pitkällä aikavälillä meren elollisten luonnonvarojen säilyttämisen ja kestävän hyödyntämisen,
   OVAT VAKUUTTUNEITA siitä, että tällaisessa yhteistyössä aloitteiden ja toimenpiteiden on niin yhdessä kuin osapuolten erikseenkin toteuttamina oltava toisiaan täydentäviä, johdonmukaisia ja pyrkimysten synergiaedut turvaavia,
   OVAT PÄÄTTÄNEET aloittaa tätä varten vuoropuhelun Guinean hallituksen omaksumasta alakohtaisesta kalastuspolitiikasta ja määritellä sopivat keinot tämän politiikan tehokkaan täytäntöönpanon varmistamiseksi sekä talouden toimijoiden ja kansalaisyhteiskunnan sitouttamiseksi prosessiin,
   HALUAVAT vahvistaa yksityiskohtaiset säännöt ja edellytykset, jotka koskevat yhteisön alusten kalastustoimintaa Guinean vesillä ja yhteisön tukea vastuullisen kalastuksen edistämiseksi näillä vesillä,
   OVAT PÄÄTTÄNEET jatkaa entistä tiiviimpää taloudellista yhteistyötä kalatalousalalla ja siihen liittyvillä aloilla perustamalla ja kehittämällä kummankin osapuolen yrityksistä muodostuvia yhteisyrityksiä,
   SOPIVAT SEURAAVAA:
   1 artikla
   Tavoite
   Tällä sopimuksella vahvistetaan ne periaatteet, säännöt ja menettelyt, jotka koskevat:

               —

               taloudellista, rahoituksellista, teknistä ja tieteellistä kalastusalan yhteistyötä, jonka tavoitteena on edistää vastuullista kalastusta Guinean kalastusalueilla kalavarojen säilyttämisen ja kestävän hyödyntämisen turvaamiseksi sekä kehittää Guinean kalastusalaa,

               —

               yhteisön kalastusalusten Guinean kalastusalueille pääsyä koskevia edellytyksiä,

               —

               yhteistyötä, joka liittyy kalastusvalvontaa Guinean kalastusalueilla koskeviin yksityiskohtaisiin sääntöihin sen varmistamiseksi, että edellä mainittuja edellytyksiä noudatetaan, kalavarojen säilyttämiseksi ja hoitamiseksi toteutetaan tehokkaita toimenpiteitä ja laitonta, ilmoittamatonta ja sääntelemätöntä kalastusta ehkäistään,

               —

               yritysten välisiä kumppanuuksia, joilla pyritään kehittämään yhteisen edun mukaisia kalastusalan ja siihen liittyvien alojen taloudellisia toimia.

         2 artikla
   Määritelmät
   Tässä sopimuksessa tarkoitetaan:

               a)

               ’Guinean viranomaisilla’ kalastuksesta vastaavaa ministeriötä;

               b)

               ’yhteisön viranomaisilla’ Euroopan komissiota;

               c)

               ’Guinean kalastusalueella’ Guinean lainkäyttövaltaan kalastuksen osalta kuuluvia vesiä. Tässä sopimuksessa määrättyä yhteisön alusten kalastustoimintaa voidaan harjoittaa vain alueilla, joilla kalastus on Guinean lainsäädännön mukaan sallittua;

               d)

               ’kalastusaluksella’ aluksia, jotka on varustettu elollisten vesiluonnonvarojen kaupallista hyödyntämistä varten;

               e)

               ’yhteisön aluksella’ yhteisön jonkin jäsenvaltion lipun alla purjehtivaa ja yhteisössä rekisteröityä kalastusalusta;

               f)

               ’sekakomitealla’ tämän sopimuksen 10 artiklassa määriteltyä komiteaa, joka muodostuu yhteisön ja Guinean edustajista;

               g)

               ’jälleenlaivauksella’ kaiken kalastusaluksella olevan saalismäärän tai sen osan siirtämistä toiseen alukseen satamassa ja/tai redillä;

               h)

               ’epätavallisilla olosuhteilla’ muita olosuhteita kuin luonnonilmiöitä, jotka eivät ole osapuolten säädeltävissä ja jotka voivat estää kalastustoiminnan harjoittamisen Guinean vesillä;

               i)

               ’AKT-merimiehillä’ Cotonoun sopimuksen allekirjoittaneesta muusta kuin eurooppalaisesta maasta peräisin olevia merimiehiä. Guinealainen merimies katsotaan näin ollen AKT-merimieheksi;

               j)

               ’valvontaviranomaisella’ kalastuksen valvonnan ja suojelun kansallista keskusta (Centre National de Surveillance et de Protection des Pêches);

               k)

               ’edustustolla’ Euroopan komission Guineassa sijaitsevaa edustustoa;

               l)

               ’laivanvarustajalla’ kalastusaluksesta oikeudellisesti vastuussa olevaa henkilöä;

               m)

               ’kalastusluvalla’ oikeutta harjoittaa määrättynä aikana, määrätyllä alueella tai määrättyä kalastusta koskevaa kalastustoimintaa tämän sopimuksen määräysten mukaisesti.

         3 artikla
   Tämän sopimuksen täytäntöönpanossa sovellettavat periaatteet ja tavoitteet
   1.   Osapuolet sitoutuvat edistämään vastuullista kalastusta Guinean kalastusalueilla noudattaen periaatetta, joka kieltää näillä alueilla kalastavien eri laivastojen syrjimisen, sanotun kuitenkaan rajoittamatta saman maantieteellisen alueen kehitysmaiden kesken tehtyjen sopimusten noudattamista, vastavuoroiset kalastussopimukset mukaan luettuina.
   2.   Osapuolet sitoutuvat noudattamaan vuoropuhelun ja yhteistoiminnan periaatteita erityisesti toisaalta alakohtaisen kalastuspolitiikan ja toisaalta Guinean kalatalousalaan mahdollisesti vaikuttavien yhteisön politiikkojen ja toimenpiteiden täytäntöönpanossa.
   3.   Osapuolet tekevät yhteistyötä myös laatiakseen tämän sopimuksen perusteella toteutettuja toimenpiteitä, ohjelmia ja toimia koskevia ennakko-, väli- ja jälkiarviointeja sekä yhdessä että jommankumman osapuolen toimesta.
   4.   Osapuolet sitoutuvat varmistamaan, että tämä sopimus pannaan täytäntöön hyvän taloudellisen ja sosiaalisen hallinnon periaatteiden mukaisesti työpaikkojen luomisen edistämiseksi Guineassa ja kalavarojen tilaa kunnioittaen.
   5.   Kansainvälisen työjärjestön (ILO) julistusta työelämän perusperiaatteista ja -oikeuksista sovelletaan täysimääräisesti yhteisön aluksille otettujen AKT-merimiesten työsopimuksiin ja palvelukseen ottamisen yleisiin ehtoihin. Erityisesti kysymykseen tulevat järjestäytymisvapaus ja työntekijöiden kollektiivisen neuvotteluoikeuden tosiasiallinen tunnustaminen sekä syrjimättömyys työmarkkinoilla ja ammatin harjoittamisen yhteydessä.
   4 artikla
   Tieteellinen yhteistyö
   1.   Yhteisö ja Guinea pyrkivät sopimuksen keston ajan seuraamaan Guinean kalastusalueen kalavarojen kehitystä.
   2.   Osapuolet kuulevat toisiaan kaikkien toimivaltaisten kansainvälisten kalastusjärjestöjen antamien suositusten ja päätöslauselmien sekä parhaiden käytettävissä olevien tieteellisten lausuntojen perusteella sopimuksen 10 artiklassa määrätyssä sekakomiteassa toteuttaakseen, tarvittaessa tieteellisen kokouksen jälkeen ja yhteisestä sopimuksesta, kalavarojen kestävää hoitoa edistäviä toimenpiteitä, jotka koskevat yhteisön kalastusalusten toimintaa.
   3.   Osapuolet sitoutuvat neuvottelemaan joko keskenään ja myös osa-alueen tasolla tai toimivaltaisissa kansainvälisissä järjestöissä turvatakseen biologisten luonnonvarojen hoitamisen ja säilymisen Atlantin valtameressä sekä tekemään sitä koskevaan tieteelliseen tutkimukseen liittyvää yhteistyötä.
   5 artikla
   Yhteisön alusten pääsy harjoittamaan kalastusta Guinean vesillä
   1.   Guinea sitoutuu siihen, että yhteisön alukset saavat harjoittaa kalastustoimintaa sen kalastusalueella tämän sopimuksen ja siihen kuuluvan pöytäkirjan ja liitteen mukaisesti.
   2.   Tämän sopimuksen kohteena oleviin kalastustoimiin sovelletaan Guinean voimassa olevaa lainsäädäntöä. Guinean viranomaiset ilmoittavat yhteisölle kaikista mainitun lainsäädännön muutoksista. Yhteisön alusten on noudatettava tällaista lainsäädännön muutosta yhden kuukauden määräajan kuluessa sen tiedoksi antamisesta sanotun kuitenkaan rajoittamatta osapuolten mahdollisesti keskenään sopimien määräysten soveltamista.
   3.   Guinea sitoutuu toteuttamaan kaikki tarvittavat toimenpiteet pöytäkirjan kalastuksen valvontaa koskevien määräysten tosiasiallista täytäntöönpanoa varten. Yhteisön alukset tekevät yhteistyötä Guinean toimivaltaisten viranomaisten kanssa tällaisen valvonnan toteuttamiseksi.
   4.   Yhteisö sitoutuu toteuttamaan kaikki tarvittavat toimenpiteet varmistaakseen, että sen alukset noudattavat tämän sopimuksen määräyksiä ja Guinean lainkäyttövaltaan kuuluvilla vesillä harjoitettavaa kalastusta koskevaa lainsäädäntöä Yhdistyneiden Kansakuntien merioikeusyleissopimuksen määräyksien mukaisesti.
   6 artikla
   Kalastustoimintaa koskevat edellytykset – yksinoikeuslauseke
   1.   Yhteisön alukset voivat harjoittaa kalastusta Guinean kalastusalueella ainoastaan, jos niillä on Guinean tämän sopimuksen ja sen liitteenä olevan pöytäkirjan nojalla myöntämä voimassa oleva kalastuslupa.
   2.   Ministeriö voi myöntää kalastuslupia yhteisön aluksille niiden kalastusluokkien osalta, joita koskevia määräyksiä ei voimassa olevassa pöytäkirjassa ole, sekä koekalastuksen osalta. Tällaisten kalastuslupien myöntämiseen tarvitaan kuitenkin molempien osapuolten puoltava lausunto.
   3.   Kalastusluvan alukselle saamista koskeva menettely, sovellettavat maksut ja maksutapa, jota varustajien on käytettävä, vahvistetaan pöytäkirjan liitteessä.
   7 artikla
   Taloudellinen korvaus
   1.   Yhteisö maksaa Guinealle taloudellisen korvauksen pöytäkirjassa ja liitteissä vahvistettujen ehtojen ja edellytysten mukaisesti. Korvaus lasketaan seuraavien kahden tekijän perusteella:

               a)

               yhteisön alusten pääsy Guinean vesille ja osallisiksi Guinean kalavaroista, ja

               b)

               yhteisön taloudellinen tuki vastuullisen kalastuksen edistämiseen ja kalavarojen kestävään hyödyntämiseen Guinean vesillä perustuvan kansallisen kalastuspolitiikan luomista varten.

         2.   Edellä 1 kohdan b alakohdassa tarkoitettu taloudellisen korvauksen osa määritellään osapuolten yhteisellä sopimuksella pöytäkirjan mukaisesti vahvistamien sellaisten tavoitteiden pohjalta, jotka on saavutettava Guinean hallituksen määrittelemän alakohtaisen kalastuspolitiikan sekä sen täytäntöönpanoa koskevan vuosittaisen ja monivuotisen ohjelman mukaisesti.
   3.   Yhteisön maksama taloudellinen korvaus suoritetaan vuosittain pöytäkirjassa vahvistettujen yksityiskohtaisten sääntöjen mukaisesti, jollei muuta johdu tämän sopimuksen ja pöytäkirjan määräyksistä, jotka koskevat korvauksen määrän muuttamista seuraavista syistä:

               a)

               epätavalliset olosuhteet;

               b)

               yhteisön aluksille myönnettyjen kalastusmahdollisuuksien vähentäminen yhteisestä sopimuksesta kyseessä olevien kalakantojen hoitamiseksi silloin kun se katsotaan parhaiden käytettävissä olevien tieteellisten lausuntojen perusteella tarpeelliseksi kalavarojen säilyttämisen ja kestävän hyödyntämisen kannalta;

               c)

               yhteisön aluksille myönnettyjen kalastusmahdollisuuksien lisääminen osapuolten yhteisestä sopimuksesta, jos kalavarojen tilan katsotaan parhaiden käytettävissä olevien tieteellisten lausuntojen perusteella sen sallivan;

               d)

               Guinean alakohtaisen kalastuspolitiikan täytäntöönpanoon myönnettävän taloudellisen tuen edellytysten yhteinen uudelleenarviointi silloin kun se on aiheellista osapuolten toteamien vuosittaisten ja monivuotisten ohjelmien tulosten nojalla;

               e)

               tämän sopimuksen irtisanominen sen 15 artiklan määräysten mukaisesti;

               f)

               tämän sopimuksen soveltamisen keskeyttäminen sen 14 artiklan määräysten mukaisesti.

         8 artikla
   Talouden toimijoiden ja kansalaisyhteiskunnan yhteistyön edistäminen
   1.   Osapuolet rohkaisevat kalastusalan ja siihen liittyvien alojen taloudellista, tieteellistä ja teknistä yhteistyötä. Ne neuvottelevat keskenään sovittaakseen yhteen tässä tarkoituksessa mahdollisesti toteutettavat toimenpiteet.
   2.   Osapuolet sitoutuvat edistämään kalastustekniikoita ja pyydyksiä, suojelumenetelmiä ja kalastustuotteiden jalostusta koskevien tietojen vaihtoa.
   3.   Osapuolet pyrkivät luomaan suotuisat olosuhteet yritystensä välisten suhteiden edistämiselle teknisellä, taloudellisella ja kaupallisella alalla edistämällä yritystoiminnan ja investointien kehittämiselle suotuisan ympäristön luomista.
   4.   Osapuolet rohkaisevat erityisesti kummankin edun mukaisten yhteisyritysten perustamista noudattaen systemaattisesti Guinean ja yhteisön voimassa olevaa lainsäädäntöä.
   9 artikla
   Hallinnollinen yhteistyö
   Sopimuspuolet, jotka pyrkivät varmistamaan kalavarojen suunnittelua ja säilyttämistä koskevien toimenpiteiden tehokkuuden,

               —

               kehittävät hallinnollista yhteistyötään varmistaakseen, että niiden alukset noudattavat niitä koskevia tämän sopimuksen määräyksiä ja Guinean kalastuslainsäädännön säännöksiä, ja

               —

               tekevät yhteistyötä laittoman, ilmoittamattoman ja sääntelemättömän kalastuksen estämiseksi ja torjumiseksi erityisesti tietojenvaihdon ja tiiviin hallinnollisen yhteistyön avulla.

         10 artikla
   Sekakomitea
   1.   Tämän sopimuksen soveltamista seuraamaan ja valvomaan perustetaan sekakomitea. Sekakomitean tehtävänä on:

               a)

               valvoa tämän sopimuksen toimeenpanoa, tulkintaa ja moitteetonta toimintaa sekä ratkaista erimielisyydet;

               b)

               varmistaa kumppanuussopimuksesta johtuvien, Guinean alakohtaisen kalastuspolitiikan täytäntöönpanoon kohdistuvien vaikutusten seuranta ja niiden täytäntöönpanon arviointi;

               c)

               toimia yhteydenpitäjänä molemmille osapuolille tärkeissä kalastusta koskevissa kysymyksissä;

               d)

               toimia foorumina, jolla sopimuksen tulkinnasta tai soveltamisesta mahdollisesti syntyvät riidat voidaan ratkaista sovintoteitse;

               e)

               arvioida tarvittaessa uudelleen kalastusmahdollisuuksien ja niitä vastaavan taloudellisen korvauksen taso;

               f)

               määritellä kalastusta koskevat edellytykset pöytäkirjan määräysten mukaisesti;

               g)

               vahvistaa tämän sopimuksen 9 artiklassa määrättyyn hallinnolliseen yhteistyöhön liittyvät yksityiskohtaiset säännöt;

               h)

               hoitaa muut osapuolten yhteisesti päättämät tehtävät, laittoman, ilmoittamattoman ja sääntelemättömän kalastuksen torjunta ja hallinnollinen yhteistyö mukaan luettuina.

         2.   Sekakomitea kokoontuu vähintään kerran vuodessa vuoroin Guineassa ja vuoroin yhteisössä, ja sen puheenjohtajana toimii kokousta isännöivä osapuoli. Se kokoontuu ylimääräiseen istuntoon jommankumman osapuolen pyynnöstä.
   11 artikla
   Maantieteellinen soveltamisalue
   Tätä sopimusta sovelletaan toisaalta alueilla, joihin sovelletaan Euroopan yhteisön perustamissopimusta, kyseisessä sopimuksessa vahvistettujen edellytysten mukaisesti, sekä toisaalta Guinean alueella ja Guinean lainkäyttövaltaan kuuluvilla vesialueilla.
   12 artikla
   Kesto
   Tätä sopimusta sovelletaan neljän vuoden ajan sen voimaantulosta alkaen; sen voimassaoloa jatketaan ilman eri toimenpiteitä kuuden vuoden jaksoiksi, jollei sopimusta sanota irti 15 artiklan mukaisesti.
   13 artikla
   Erimielisyyksien ratkaiseminen
   Sopimuspuolet kuulevat toisiaan tämän sopimuksen tulkintaa ja/tai soveltamista koskevissa erimielisyyksissä.
   14 artikla
   Soveltamisen keskeyttäminen
   1.   Tämän sopimuksen soveltaminen voidaan keskeyttää jommankumman osapuolen aloitteesta, jos osapuolten välillä on sopimuksen määräysten soveltamista koskeva vakava erimielisyys. Keskeyttäminen edellyttää, että asianomainen osapuoli ilmoittaa aikeestaan kirjallisesti vähintään kolme kuukautta ennen päivää, jona keskeytyksen on määrä tulla voimaan. Kun toinen osapuoli on saanut ilmoituksen, osapuolet aloittavat neuvottelut erimielisyyksiensä ratkaisemiseksi sovintoteitse.
   2.   Edellä 7 artiklassa tarkoitetun taloudellisen korvauksen määrää vähennetään suhteessa keskeytykseen kuluneeseen aikaan.
   15 artikla
   Irtisanominen
   1.   Kumpi tahansa osapuoli voi irtisanoa sopimuksen epätavallisten tapahtumien vuoksi, jotka voivat liittyä muun muassa kyseessä olevien kalakantojen heikentymiseen, Guinean yhteisön aluksille myöntämien kalastusmahdollisuuksien alentuneen tason toteamiseen tai osapuolten tekemien laittoman, ilmoittamattoman ja sääntelemättömän kalastuksen torjumista koskevien sitoumusten noudattamatta jättämiseen.
   2.   Asianomaisen osapuolen on ilmoitettava toiselle osapuolelle aikeestaan irtisanoa sopimus kirjallisesti vähintään kuusi kuukautta ennen alkuperäisen jakson tai jonkin lisäjakson päättymistä.
   3.   Edellä 2 kohdassa tarkoitetun ilmoituksen lähettäminen avaa osapuolten väliset neuvottelut.
   4.   Edellä 7 artiklassa tarkoitetun taloudellisen korvauksen määrää vähennetään irtisanomisvuoden osalta suhteessa kuluneeseen aikaan.
   16 artikla
   Pöytäkirja ja liite
   Pöytäkirja ja liite ovat erottamaton osa tätä sopimusta.
   17 artikla
   Sovellettavat kansallisen lainsäädännön säännökset
   Guinean vesillä toimivien yhteisön kalastusalusten toimintaa säännellään Guineassa sovellettavalla lainsäädännöllä, jollei sopimuksessa, tässä pöytäkirjassa tai sen liitteessä ja lisäyksissä toisin määrätä.
   18 artikla
   Voimassaolon päättäminen
   Euroopan talousyhteisön ja Guinean tasavallan välinen Guinean rannikon edustalla harjoitettavasta kalastuksesta 28 päivänä maaliskuuta 1983 tehdyn sopimuksen voimassaolo päätetään tällä sopimuksella sen voimaantulopäivästä alkaen, josta alkaen tämä sopimus korvaa aiemman sopimuksen.28 päivänä maaliskuuta 1983.
   19 artikla
   Voimaantulo
   Tämä sopimus, joka on laadittu kahtena kappaleena bulgarian, englannin, espanjan, hollannin, italian, kreikan, latvian, liettuan, maltan, portugalin, puolan, ranskan, romanian, ruotsin, saksan, sloveenin, slovakin, suomen, tanskan, tšekin, unkarin ja viron kielellä siten, että kukin teksti on yhtä todistusvoimainen, tulee voimaan päivänä, jona osapuolet ilmoittavat toisilleen, että sopimuksen voimaan saattamisen edellyttämät sisäiset menettelyt on saatettu päätökseen.
   PÖYTÄKIRJA
   Guinean rannikon edustalla harjoitettavaa kalastusta koskevassa Euroopan yhteisön ja Guinean tasavallan sopimuksessa määrättyjen kalastusmahdollisuuksien ja taloudellisen korvauksen vahvistamisesta 1 päivän tammikuuta 2009 ja 31 päivän joulukuuta 2012 väliseksi ajaksi
   1 artikla
   Soveltamiskausi ja kalastusmahdollisuudet
   1.   Sopimuksen 5 artiklan nojalla myönnetyt kalastusmahdollisuudet ovat 1 päivänä tammikuuta 2009 alkavalla neljän vuoden kaudella laajasti vaeltavien kalalajien (vuonna 1982 allekirjoitetun Yhdistyneiden Kansakuntien yleissopimuksen liitteessä 1 luetellut lajit) osalta seuraavat:

               —

               nuottaa käyttävät tonnikalan pakastusalukset: 28 alusta,

               —

               vapapyydyksiä käyttävät alukset: 12 alusta.

         2.   Tämän pöytäkirjan toisesta soveltamisvuodesta alkaen sekä katkarapukantojen tilanteesta ja Guinean kyseistä luokkaa koskevasta kalastuksenhoidosta laaditun yhteisen arvion jälkeen katkaraputroolarien kalastusmahdollisuudet, jotka ovat 800 bruttorekisteritonnia (brt) neljännesvuodessa, voidaan myöntää vuosittain seuraavin edellytyksin:

               —

               otetaan käyttöön avoimet hallintomenettelyt, jotka koskevat katkaravunkalastukseen pääsyä ja erityisesti kansallisten ja ulkomaisten laivastojen tähän lajiin kohdistamaa pyyntiponnistusta. Tätä varten Guinea toimittaa vuosittain ja ennen kunkin vuoden 31 päivää lokakuuta yhteenvetotaulukon tähän lajiin Guinean vesillä kohdistetusta pyyntiponnistuksesta,

               —

               seuranta-, tarkastus- ja valvontasuunnitelman täytäntöönpano Guinean vesillä,

               —

               tieteellinen analyysi kalavarojen tilasta ja tieteelliset tutkimukset, joiden tulokset ilmoitetaan vuosittain ja yhtä aikaa pyyntiponnistusta koskevien tietojen kanssa.

         Kalastusta koskevat edellytykset määritellään tämän luokan osalta vuosittain yhteisestä sopimuksesta ennen kalastuslupien myöntämistä ja joka tapauksessa ennen kuin maksetaan tämän pöytäkirjan 2 artiklassa määrätty vuosittainen ylimääräinen taloudellinen korvaus, joka myönnetään suhteessa kalastusmahdollisuuksien lisääntymiseen.
   3.   Edellä olevaa 1 ja 2 kohtaa sovelletaan, jollei tämän pöytäkirjan 4 ja 5 artiklassa toisin määrätä.
   4.   Euroopan yhteisön jäsenvaltion lipun alla purjehtivat alukset voivat harjoittaa kalastustoimintaa Guinean kalastusalueella ainoastaan, jos niillä on Guinean tämän pöytäkirjan nojalla ja tämän pöytäkirjan liitteessä kuvattuja yksityiskohtaisia sääntöjä noudattaen myöntämä kalastuslupa.
   2 artikla
   Taloudellinen korvaus – Maksamista koskevat yksityiskohtaiset säännöt
   1.   Sopimuksen 7 artiklassa tarkoitettu taloudellinen korvaus koostuu 1 artiklan 1 kohdassa tarkoitetun kauden osalta 325 000 euron vuosittaisesta määrästä, joka vastaa 5 000 tonnin vuosittaista viitesaalismäärää, sekä 125 000 euron vuosittaisesta erityismäärästä, joka osoitetaan Guinean alakohtaisen kalastuspolitiikan tukemiseen ja täytäntöönpanoon. Tämä erityismäärä on erottamaton osa sopimuksen 7 artiklassa määriteltyä taloudellista korvausta (1).
   Tapauksissa, joissa myönnetään 1 artiklan 2 kohdan määräysten mukaisesti ylimääräisiä kalastusmahdollisuuksia, sopimuksen 7 artiklassa tarkoitettu taloudellinen korvaus sisältää 1 artiklan 2 kohdassa tarkoitetun kauden osalta myös 300 000 euron vuotuisen määrän, joka myönnetään suhteessa kalastusmahdollisuuksien lisääntymiseen.
   Edellä tarkoitettujen määrien lisäksi myönnetään yhteisön ylimääräinen erityiskorvaus, joka on ensimmäisenä vuonna 600 000 euroa, toisena vuonna 400 000 euroa ja sitä seuraavina vuosina 300 000 euroa, ja joka on tarkoitettu seuranta-, tarkastus- ja valvontajärjestelmän vahvistamiseen Guinean kalastusalueella ja satelliittiseurantajärjestelmän käyttöönottamiseen Guineassa viimeistään 30 päivänä kesäkuuta 2010. Tätä korvausta hallinnoidaan tämän pöytäkirjan 7 artiklassa määrättyjä säännöksiä noudattaen.
   2.   Edellä olevaa 1 kohtaa sovelletaan, jollei tämän pöytäkirjan 4, 5, 6 ja 7 artiklassa toisin määrätä.
   3.   Yhteisö maksaa 1 kohdassa vahvistetun kokonaismäärän (joka on siis ensimmäisenä vuonna 1 050 000 euroa ja tapauksen mukaan toisena vuonna 1 150 000 euroa ja sitä seuraavina vuosina 1 050 000 euroa) vuosittain tämän pöytäkirjan soveltamiskaudella (2). Nämä määrät eivät rajoita kalastusmahdollisuuksien muuttamista tai uusien kalastusmahdollisuuksien myöntämistä, joista voidaan päättää tämän pöytäkirjan 4 ja 5 artiklan määräysten mukaisesti.
   4.   Jos yhteisön alusten Guinean kalastusalueilla pyytämien saaliiden kokonaismäärä ylittää viitesaalismäärän, taloudellisen korvauksen määrää korotetaan 65 eurolla kutakin ylimääräistä pyydettyä tonnia kohden. Yhteisön maksama vuosittainen kokonaismäärä ei kuitenkaan voi olla yli kaksinkertainen 3 kohdassa ilmoitettuun määrään verrattuna (joka on siis ensimmäisenä vuonna 1 050 000 euroa ja tapauksen mukaan toisena vuonna 1 150 000 euroa ja sitä seuraavina vuosina 1 050 000 euroa). Jos yhteisön alusten pyytämät määrät ovat yli kaksi kertaa vuosittaisen korvauksen kokonaismäärää vastaavien määrien suuruiset, tämän rajan ylittävän määrän osalta maksettava korvaus maksetaan seuraavana vuonna.
   5.   Yhteisö maksaa 1 kohdassa vahvistetun taloudellisen korvauksen ensimmäisen vuoden osalta viimeistään 30. marraskuuta 2009 ja seuraavien vuosien osalta viimeistään 1 päivänä helmikuuta.
   6.   Jollei 6 artiklassa toisin määrätä, näiden varojen käyttötarkoituksesta päätetään Guinean varainhoitolain puitteissa, paitsi kun kyse on tämän pöytäkirjan 2 artiklan 1 kohdan kolmannessa alakohdassa määrätystä erityiskorvauksesta, ja näin ollen Guinean viranomaisilla on yksinomainen toimivalta asiassa.
   7.   Tässä artiklassa määrätyt maksut suoritetaan ensimmäisenä vuonna sen jälkeen, kun osapuolet ovat hyväksyneet varojen käytön, Guinean keskuspankkiin avatulle yhdelle valtionkassan tilille, jota koskevat tiedot ministeriö antaa vuosittain, paitsi kun kyse on 2 artiklan 1 kohdan kolmannessa alakohdassa määrätystä erityiskorvauksesta, joka maksetaan suoraan kalastuksen valvonnan ja suojelun kansallisen keskuksen tilille.
   3 artikla
   Yhteistyö vastuullisen kalastuksen alalla – Tieteellinen yhteistyö
   1.   Osapuolet sitoutuvat edistämään vastuullista kalastusta Guinean kalastusalueilla noudattaen periaatetta, joka kieltää näillä alueilla kalastavien eri laivastojen syrjimisen.
   2.   Yhteisön ja Guinean viranomaiset pyrkivät tämän pöytäkirjan keston ajan seuraamaan kalavarojen tilan kehitystä Guinean kalastusalueella.
   3.   Osapuolet sitoutuvat edistämään vastuulliseen kalastukseen liittyvää yhteistyötä osa-alueen tasolla ja erityisesti Kansainvälisen Atlantin tonnikalojen suojelukomission (ICCAT) ja minkä tahansa muun toimivaltaisen alueellisen tai kansainvälisen organisaation puitteissa.
   4.   Sopimuksen 4 artiklan mukaisesti osapuolet kuulevat toisiaan parhaiden käytettävissä olevien tieteellisten lausuntojen perusteella sopimuksen 10 artiklassa määrätyssä sekakomiteassa toteuttaakseen, tarvittaessa mahdollisesti osa-alueen tasolla pidettävän tieteellisen kokouksen jälkeen ja yhteisestä sopimuksesta, kalavarojen kestävää hoitoa edistäviä toimenpiteitä, jotka koskevat yhteisön alusten toimintaa. Näissä toimenpiteissä otetaan huomioon Kansainvälisen Atlantin tonnikalojen suojelukomission (ICCAT) antamat suositukset ja päätöslauselmat.
   4 artikla
   Yhteisestä sopimuksesta toteutettava kalastusmahdollisuuksien tarkistaminen
   1.   Edellä 1 artiklassa tarkoitettuja kalastusmahdollisuuksia voidaan yhteisestä sopimuksesta lisätä, jos tämä lisäys ei tämän pöytäkirjan 3 artiklan 4 kohdassa tarkoitetun tieteellisen kokouksen päätelmien mukaan vahingoita Guinean kalavarojen kestävää hoitoa. Tällöin 2 artiklan 1 kohdassa tarkoitettua taloudellista korvausta korotetaan vastaavassa suhteessa ja kyseisen ajan mukaan suhteutettuna.
   2.   Jos osapuolet sitä vastoin sopivat 1 artiklassa tarkoitettujen kalastusmahdollisuuksien vähentämisestä, taloudellista korvausta alennetaan vastaavassa suhteessa ja kyseisen ajan mukaan suhteutettuna.
   3.   Kalastusmahdollisuuksien jakautumista eri alusluokkien kesken voidaan niin ikään tarkistaa osapuolten kuulemisen jälkeen ja niiden yhteisestä sopimuksesta noudattaen mahdollista tämän pöytäkirjan 3 artiklan 4 kohdassa tarkoitetun tieteellisen kokouksen suositusta sellaisten kantojen hoidon suhteen, joihin tällainen uudelleenjako voi vaikuttaa. Osapuolet sopivat taloudellisen korvauksen vastaavasta mukautuksesta, jos se on perusteltua kalastusmahdollisuuksien uudelleenjaon vuoksi.
   5 artikla
   Muut kalastusmahdollisuudet
   1.   Jos yhteisön kalastusalukset haluavat harjoittaa muuta kuin 1 artiklassa ilmoitettua kalastustoimintaa, yhteisö kuulee Guineaa tällaiseen uuteen kalastustoimintaan mahdollisesti myönnettävästä luvasta. Osapuolet sopivat tarvittaessa näihin uusiin kalastusmahdollisuuksiin sovellettavista edellytyksistä ja muuttavat tarvittaessa tätä pöytäkirjaa ja sen liitettä.
   2.   Osapuolet voivat harjoittaa yhdessä koekalastusta Guinean kalastusalueilla tämän pöytäkirjan 3 artiklan 4 kohdassa määrätyn tieteellisen kokouksen lausunnon antamisen jälkeen. Ne käyvät tässä tarkoituksessa jommankumman osapuolen pyynnöstä neuvotteluja ja määrittelevät tapauskohtaisesti uudet kalavarat, edellytykset ja muut asiaan kuuluvat parametrit.
   3.   Osapuolet toteuttavat koekalastustoimet yhteisesti hyväksyttyjen tieteellisten, hallinnollisten ja rahoitusta koskevien parametrien mukaisesti. Koekalastusluvat myönnetään koemielessä enintään kahta kuuden kuukauden pituista kalastuskautta varten osapuolten yhteisesti päättämästä päivämäärästä alkaen.
   4.   Kun osapuolet toteavat, että koekalastuksen tulokset ovat olleet myönteisiä, yhteisön aluksille voidaan ekosysteemien ja meren elollisten luonnonvarojen säilyttämistä koskevia määräyksiä noudattaen myöntää uusia kalastusmahdollisuuksia tämän pöytäkirjan 4 artiklassa määrätyn neuvottelumenettelyn mukaisesti tämän pöytäkirjan voimassaolon päättymiseen saakka ja sallitun pyyntiponnistuksen rajoissa. Tällöin taloudellista korvausta korotetaan vastaavasti.
   6 artikla
   Taloudellisen korvauksen maksamisen keskeyttäminen ja tarkistaminen epätavallisten olosuhteiden vuoksi
   1.   Jos kalastustoimintaa ei voida harjoittaa Guinean talousvyöhykkeellä muista kuin luonnonilmiöistä johtuvien epätavallisten olosuhteiden vuoksi, Euroopan yhteisö voi keskeyttää tämän pöytäkirjan 2 artiklan 1 kohdassa vahvistetun taloudellisen korvauksen maksamisen.
   2.   Edellä olevassa 1 kohdassa määrätyissä tapauksissa keskeyttämispäätös tehdään osapuolten välisten neuvottelujen jälkeen kahden kuukauden kuluessa toisen osapuolen pyynnön esittämisestä ja edellyttäen, että Euroopan yhteisö on keskeyttämishetkellä suorittanut kaikki sen maksettavina olleet maksut.
   3.   Taloudellista korvausta aletaan jälleen maksaa osapuolten todettua yksimielisesti kuulemisten jälkeen, että kalastustoiminnan keskeytymiseen johtaneet olosuhteet ovat poistuneet ja/tai että tilanne mahdollistaa kalastustoiminnan jatkamisen.
   4.   Yhteisön aluksille myönnettyjen kalastuslupien voimassaoloaikaa, joka keskeytyi samalla kun taloudellisen korvauksen maksaminen keskeytettiin, pidennetään kalastustoiminnan keskeytymistä vastaavalla ajalla.
   7 artikla
   Vastuullisen kalastuksen edistäminen Guinean vesillä
   1.   Taloudellinen korvaus sekä erityiskorvaus, jotka on vahvistettu tämän pöytäkirjan 2 artiklan 1 kohdassa, suunnataan vuosittain kokonaisuudessaan Guinean hallituksen määrittelemän alakohtaisen kalastuspolitiikan osana toteutettavien, osapuolten jäljempänä kuvailtujen yksityiskohtaisten sääntöjen perusteella sopimien aloitteiden tukemiseen ja täytäntöönpanoon.
   Guinean toteuttama tämän määrän hallinnointi perustuu osapuolten yhdessä Guinean kalastuspolitiikan ajankohtaisten prioriteettien mukaisesti alan kestävän ja vastuullisen hallinnoinnin varmistamiseksi määrittelemiin tavoitteisiin ja niihin liittyviin vuosittaisiin ja monivuotisiin ohjelmiin jäljempänä olevan 2 kohdan mukaisesti erityisesti tarkastusten ja valvonnan, kalavarojen hoidon, kalastustuotteiden tuotannon hygieniaolosuhteiden parantamisen ja toimivaltaisten viranomaisten seurantavalmiuksien tehostamisen osalta.
   2.   Guinean ehdotuksesta ja edellä olevan kohdan määräysten täytäntöön panemiseksi yhteisö ja Guinea hyväksyvät sopimuksen 10 artiklassa määrätyssä sekakomiteassa tämän pöytäkirjan tultua voimaan ja viimeistään kolmen kuukauden kuluttua sen voimaantulosta monivuotisen alakohtaisen ohjelman ja sen soveltamista koskevat yksityiskohtaiset säännöt, jotka sisältävät erityisesti:

               a)

               vuosittaiset ja monivuotiset suuntaviivat, joiden mukaisesti 1 kohdassa mainitun taloudellisen korvauksen prosenttiosuus ja vuosittain toteutettaviin aloitteisiin myönnettävät erityismäärät käytetään;

               b)

               vuosittain ja useamman vuoden aikana saavutettavat tavoitteet, joilla pyritään edistämään tietyn ajan kuluessa kestävää ja vastuullista kalastusta ottaen huomioon prioriteetit, jotka on esitetty Guinean kansallisessa kalastuspolitiikassa tai muussa politiikassa, joka liittyy tai vaikuttaa vastuullisen ja kestävän kalastuksen edistämiseen;

               c)

               käytettävät kriteerit ja menettelyt, jotka mahdollistavat saavutettujen tulosten vuosittaisen arvioinnin.

         3.   Osapuolet sopivat kuitenkin painottavansa erityisesti kaikkia tukitoimia kalastuksen seurannan, tarkastuksen ja valvonnan toteuttamiseksi, mukaan luettuna Guinean vesien valvonta mereltä ja ilmasta, kalastusalusten satelliittiseurantajärjestelmän (VMS) käyttöönotto sekä oikeudellisen kehyksen parantaminen ja soveltaminen rikkomustapauksiin.
   4.   Osapuolten on hyväksyttävä sekakomiteassa kaikki muutokset, joita ehdotetaan monivuotiseen alakohtaiseen ohjelmaan tai vuosittain toteutettaviin aloitteisiin myönnettävien erityismäärien käyttöön.
   5.   Guinea osoittaa vuosittain 1 kohdassa tarkoitettuja määriä vastaavan summan monivuotisen ohjelman täytäntöönpanoon. Kyseinen käyttötarkoitus on pöytäkirjan ensimmäisen voimassaolovuoden osalta ilmoitettava yhteisölle heti kun mahdollista ja joka tapauksessa ennen kuin monivuotinen alakohtainen ohjelma hyväksytään sekakomiteassa. Guinean on ilmoitettava tämä käyttötarkoitus yhteisölle kunkin seuraavan vuoden osalta viimeistään edeltävän vuoden 31 päivänä tammikuuta.
   6.   Jos se on monivuotisen alakohtaisen ohjelman täytäntöönpanon tulosten vuotuisen yhteisen arvioinnin nojalla perusteltua, Euroopan yhteisö voi toteuttaa tämän pöytäkirjan 2 artiklan 1 kohdassa tarkoitettuun taloudelliseen korvaukseen sisältyvän, Guinean alakohtaisen kalastuspolitiikan tukemiseen ja täytäntöönpanoon osoitettavan määrän tarkistuksen, jotta ohjelman täytäntöönpanoon sidottujen varojen tosiasiallista määrää voidaan mukauttaa näihin tuloksiin.
   7.   Yhteisö varaa itselleen oikeuden keskeyttää tämän pöytäkirjan 2 artiklan 1 kohdan kolmannessa alakohdassa määrätyn erityiskorvauksen maksamisen, jos sekakomitean tekemästä arviosta käy ilmi, että pöytäkirjan ensimmäisestä soveltamisvuodesta alkaen saadut tulokset eivät, poikkeuksellisia ja asianmukaisesti perusteltuja olosuhteita lukuun ottamatta, ole ohjelmien mukaisia.
   8 artikla
   Erimielisyydet – Pöytäkirjan soveltamisen keskeyttäminen
   1.   Osapuolten väliset erimielisyydet, jotka liittyvät tämän pöytäkirjan määräysten tulkintaan ja soveltamiseen, edellyttävät osapuolten neuvotteluja sopimuksen 10 artiklassa määrätyssä sekakomiteassa, joka kutsutaan tarvittaessa koolle ylimääräiseen istuntoon.
   2.   Pöytäkirjan soveltaminen voidaan toisen osapuolen aloitteesta keskeyttää, jos osapuolten välinen erimielisyys katsotaan vakavaksi ja jos siitä ei ole päästy sovintoon sekakomiteassa 1 kohdan mukaisesti käydyissä neuvotteluissa, sanotun kuitenkaan rajoittamatta 9 artiklan määräysten soveltamista.
   3.   Pöytäkirjan soveltamisen keskeyttäminen edellyttää, että asianomainen osapuoli ilmoittaa aikeestaan kirjallisesti viimeistään kolme kuukautta ennen päivää, jona tämä keskeytys tulisi voimaan.
   4.   Jos pöytäkirjan soveltaminen keskeytetään, osapuolet jatkavat neuvotteluja löytääkseen erimielisyyteen sovintoratkaisun. Kun sovintoratkaisu löydetään, pöytäkirjaa aletaan jälleen soveltaa, ja taloudellisen korvauksen määrää alennetaan suhteessa aikaan, jona pöytäkirjan soveltaminen on ollut keskeytettynä.
   9 artikla
   Pöytäkirjan soveltamisen keskeyttäminen maksun laiminlyönnin vuoksi
   Jos yhteisö jättää suorittamatta 2 artiklassa määrätyt maksut, tämän pöytäkirjan soveltaminen voidaan, rajoittamatta 6 artiklan määräysten soveltamista, keskeyttää seuraavin edellytyksin:

               a)

               Guinean toimivaltaiset viranomaiset toimittavat Euroopan komissiolle tiedonannon, jossa ilmoitetaan maksun laiminlyönnistä. Komissio tekee aiheelliset tarkastukset ja suorittaa tarvittaessa maksun 60 työpäivän kuluessa ilmoituksen vastaanottamisesta.

               b)

               Jollei maksua suoriteta tai maksun laiminlyönnille anneta asianmukaisia perusteluja tämän pöytäkirjan 2 artiklan 5 kohdassa asetetussa määräajassa, Guinean toimivaltaisilla viranomaisilla on oikeus keskeyttää pöytäkirjan soveltaminen. Niiden on annettava tästä viipymättä tieto Euroopan komissiolle.

               c)

               Pöytäkirjaa aletaan jälleen soveltaa, kun kyseinen maksu on suoritettu.

         10 artikla
   Sovellettavat kansallisen lainsäädännön säännökset
   Guinean vesillä toimivien yhteisön kalastusalusten toimintaa säännellään Guineassa sovellettavalla lainsäädännöllä, paitsi jos sopimuksessa, tässä pöytäkirjassa tai sen liitteessä ja lisäyksissä toisin määrätään.
   11 artikla
   Tarkistuslauseke
   1.   Jos tämän pöytäkirjan tekemiseen johtaneita poliittisia linjauksia muutetaan merkittävästi, toinen osapuolista voi pyytää pöytäkirjan määräysten uudelleentarkastelua niiden mahdollista muuttamista varten.
   2.   Asianomainen osapuolen on ilmoitettava kirjallisesti aikeestaan tarkistaa tämän pöytäkirjan määräyksiä.
   3.   Osapuolet aloittavat asiaan liittyvät neuvottelut viimeistään 60 päivän kuluttua ilmoituksesta. Jollei määräysten tarkistamisesta päästä sopimukseen, asianomainen osapuoli voi irtisanoa pöytäkirjan sen 14 artiklan mukaisesti.
   12 artikla
   Voimassaolon päättäminen
   Tällä pöytäkirjalla ja sen liitteillä päätetään nykyisen pöytäkirjan sekä Euroopan talousyhteisön ja Guinean välisen Guinean rannikon edustalla harjoitettavasta kalastuksesta tehdyn puitesopimuksen voimassaolo; nämä korvataan tällä pöytäkirjalla.
   13 artikla
   Kesto
   Tämä pöytäkirja ja sen liitteet ovat voimassa neljä vuotta 1 päivästä tammikuuta 2009, ellei pöytäkirjaa sanota irti 14 artiklan mukaisesti.
   14 artikla
   Irtisanominen
   Pöytäkirjan irtisanomista varten asianomaisen osapuolen on ilmoitettava toiselle osapuolelle kirjallisesti aikeestaan irtisanoa pöytäkirja vähintään kuusi kuukautta ennen päivää, jona irtisanominen tulee voimaan. Edellä olevassa kohdassa tarkoitetun ilmoituksen lähettäminen avaa osapuolten väliset neuvottelut.
   15 artikla
   Voimaantulo
   1.   Tämä pöytäkirja ja sen liite tulevat voimaan päivänä, jona osapuolet ilmoittavat toisilleen tätä varten tarvittavien menettelyjen saattamisesta päätökseen.
   2.   Niitä sovelletaan 1 päivästä tammikuuta 2009.

      (1)  1 artiklan ensimmäisessä kohdassa tarkoitetun taloudellisen korvauksen määrään lisätään tämän liitteen II luvussa määrätyt Guinealle suoraan suoritetut maksut, joiden määräksi arvioidaan 118 000 euroa vuodessa ilman valvontaan ja tutkimukseen osallistumiseen liittyviä veroja ja maksuja.

      (2)  Näihin määriin lisätään tämän liitteen II luvussa määrätyt Guinealle suoraan suoritetut maksut, joiden määräksi arvioidaan 118 000 euroa vuodessa ilman valvontaan ja tutkimukseen osallistumiseen liittyviä veroja ja maksuja.


title: Neuvoston päätös, annettu 23 päivänä heinäkuuta 2014 , Euroopan kemikaaliviraston hallintoneuvoston jäsenen nimittämisestä

text:
               25.7.2014

               FI

               Euroopan unionin virallinen lehti

               C 242/2

         NEUVOSTON PÄÄTÖS,
   annettu 23 päivänä heinäkuuta 2014,
   Euroopan kemikaaliviraston hallintoneuvoston jäsenen nimittämisestä
   2014/C 242/03
   EUROOPAN UNIONIN NEUVOSTO, joka
   ottaa huomioon Euroopan unionin toiminnasta tehdyn sopimuksen,
   ottaa huomioon kemikaalien rekisteröinnistä, arvioinnista, lupamenettelyistä ja rajoituksista (REACH) ja Euroopan kemikaaliviraston perustamisesta, direktiivin 1999/45/EY muuttamisesta sekä neuvoston asetuksen (ETY) N:o 793/93, komission asetuksen (EY) N:o 1488/94, neuvoston direktiivin 76/769/ETY ja komission direktiivien 91/155/ETY, 93/67/ETY, 93/105/EY ja 2000/21/EY kumoamisesta 18 päivänä joulukuuta 2006 annetun Euroopan parlamentin ja neuvoston asetuksen (EY) N:o 1907/2006 (1) ja erityisesti sen 79 artiklan,
   sekä katsoo seuraavaa:

               (1)

               Asetuksen (EY) N:o 1907/2006 79 artiklassa säädetään, että neuvosto nimittää Euroopan kemikaaliviraston hallintoneuvoston, jäljempänä ’hallintoneuvosto’, jäseniksi yhden edustajan kustakin jäsenvaltiosta.

               (2)

               Neuvosto nimitti 13 päivänä toukokuuta 2013 antamallaan päätöksellä (2) hallintoneuvostoon 12 jäsentä.

               (3)

               Irlannin hallitus on ilmoittanut neuvostolle aikomuksestaan korvata hallintoneuvostossa oleva Irlannin edustaja, ja se on nimennyt ehdokkaan uudeksi edustajaksi, joka olisi nimitettävä 31 päivään toukokuuta 2017 kestäväksi kaudeksi,

         ON HYVÄKSYNYT TÄMÄN PÄÄTÖKSEN:
   1 artikla
   Nimitetään Sharon Jane MCGUINNESS, Irlannin kansalainen, syntynyt 13 päivänä heinäkuuta 1965, Euroopan kemikaaliviraston hallintoneuvoston jäseneksi Martin LYNCHin tilalle kaudeksi, joka alkaa 23 päivänä heinäkuuta 2014 ja päättyy 31 päivänä toukokuuta 2017.
   2 artikla
   Tämä päätös tulee voimaan päivänä, jona se hyväksytään.

      Tehty Brysselissä 23 päivänä heinäkuuta 2014.

            Neuvoston puolesta

            Puheenjohtaja

         S. GOZI

      (1)  EUVL L 396, 30.12.2006, s. 1.

      (2)  EUVL C 138, 17.5.2013, s. 14.


title: 2004/777/EY: Päätös N:o 197, tehty 23 päivänä maaliskuuta 2004, päätöksen N:o 191 5 artiklan mukaisista eurooppalaisen sairaanhoitokortin käyttöönottoa koskevista siirtymäkausistaETA:n kannalta ja EU:n ja Sveitsin sopimuksen kannalta merkityksellinen teksti

text:
               19.11.2004

               FI

               Euroopan unionin virallinen lehti

               L 343/28

      PÄÄTÖS N:o 197,
   tehty 23 päivänä maaliskuuta 2004,
   päätöksen N:o 191 5 artiklan mukaisista eurooppalaisen sairaanhoitokortin käyttöönottoa koskevista siirtymäkausista
   (ETA:n kannalta ja EU:n ja Sveitsin sopimuksen kannalta merkityksellinen teksti)
   (2004/777/EY)
   SIIRTOTYÖLÄISTEN SOSIAALITURVAN HALLINTOTOIMIKUNTA, joka
   ottaa huomioon sosiaaliturvajärjestelmien soveltamisesta yhteisön alueella liikkuviin palkattuihin työntekijöihin, itsenäisiin ammatinharjoittajiin ja heidän perheenjäseniinsä 14 päivänä kesäkuuta 1971 annetun neuvoston asetuksen (ETY) N:o 1408/71 (1), 81 artiklan a alakohdan, jonka mukaisesti hallintotoimikunnan tehtävänä on käsitellä kaikkia hallinnollisia kysymyksiä, jotka johtuvat asetuksen (ETY) N:o 1408/71 ja myöhempien asetusten säännöksistä,
   ottaa huomioon lomakkeiden E 111 ja E 111 B korvaamisesta eurooppalaisella sairaanhoitokortilla 18 päivänä kesäkuuta 2003 tehdyn päätöksen N:o 191 (2),
   sekä katsoo seuraavaa:

               (1)

               Päätöksen N:o 191 1 artiklan mukaisesti lomakkeet E 111 ja E 111 B korvataan 1 päivästä kesäkuuta 2004 alkaen eurooppalaisella sairaanhoitokortilla. Lomakkeet E 111 ja E 111 B, jotka on annettu ennen 31 päivää toukokuuta 2004, ovat voimassa enintään 31 päivään joulukuuta 2004.

               (2)

               Päätöksen N:o 191 5 artiklan mukaisesti jäsenvaltiot, joissa ei ole käytössä kansallista sairausvakuutuskorttia tämän päätöksen tekohetkellä, voivat soveltaa siirtymäkautta. Se saa kuitenkin kestää korkeintaan 31 päivään joulukuuta 2005. Jäsenvaltioiden, jotka täyttävät tämän edellytyksen, on ilmoitettava hallintotoimikunnalle ennen 1 päivää joulukuuta 2003 aikomuksestaan soveltaa siirtymäkautta sekä sen kesto. Siirtymäkautta soveltavien jäsenvaltioiden toimivaltaiset laitokset myöntävät näin ollen 1 päivän kesäkuuta 2004 jälkeen edelleen lomakkeita E 111, joiden voimassaolo päättyy siirtymäkauden päättyessä. Uusien jäsenvaltioiden, jotka täyttävät edellä mainitut edellytykset, on ilmoitettava hallintotoimikunnalle halustaan soveltaa siirtymäkautta viimeistään 31 päivänä toukokuuta 2004.

               (3)

               Sen varmistamiseksi, että asiasta tiedotetaan avoimesti ja selvästi laitoksille ja kansalaisille ja että joissakin jäsenvaltioissa 1 päivän kesäkuuta 2004 jälkeen myönnettävät lomakkeet E 111 tunnustetaan, on laadittava luettelo jäsenvaltioista, jotka soveltavat siirtymäkautta. Tällainen luettelo voi uusien jäsenvaltioiden ja EFTA-valtioiden osalta kuitenkin olla vain alustava niin kauan kuin niissä ei sovelleta päätöstä N:o 191.

               (4)

               Niiden jäsenvaltioiden toimivaltaiset laitokset, jotka eivät sovella siirtymäkautta, eivät voi antaa lomakkeita E 111 tai E 111 B 1 päivän kesäkuuta 2004 jälkeen. Tästä seuraa, että jos eurooppalainen kortti otetaan käyttöön asteittain, joidenkin jäsenvaltioiden toimivaltaisten laitosten on annettava vakuutetuille korvaava väliaikainen todistus, jos ne eivät kykene myöntämään eurooppalaista korttia. Kaikkien toimivaltaisten laitosten on kuitenkin kyettävä myöntämään kortti viimeistään 1 päivänä tammikuuta 2006.

               (5)

               Siirtymäkauden aikana kyseisten jäsenvaltioiden toimivaltaiset laitokset antavat vakuutetuille edelleen asetusten (ETY) N:o 1408/71 ja (ETY) N:o 574/72 soveltamiseksi tarvittavien lomakemallien korvaamisesta ja poistamisesta 23 päivänä maaliskuuta 2004 tehdyssä päätöksessä N:o 198 (3) määritellyn mallin mukaisia lomakkeila E 111.

               (6)

               Kuitenkin ne jäsenmaat, joilla on siirtymäkausi, voivat lyhentää tätä kautta. Niiden tulee ilmoittaa päätöksestään hallintotoimikunnalle viimeistään kolme kuukautta ennen ensimmäisen eurooppalaisen kortin antamista. Tämän ilmoituksen seurauksena kyseinen jäsenmaa ei enää voi antaa lomaketta E 111 hallintotoimikunnalle ilmoituksessaan todetusta päivämäärästä lukien.

               (7)

               ETA:n sekakomitean päätöksessä määritellään eurooppalaisen sairaanhoitokortin käyttöä Euroopan talousalueella koskevat yksityiskohtaiset säännöt. Tässä päätöksessä vahvistetaan erityisesti Norjan, Islannin ja Liechtensteinin toimivaltaisten laitosten antamien korttien malli.

               (8)

               Henkilöiden vapaasta liikkuvuudesta tehdyn Euroopan yhteisön, sen jäsenvaltioiden ja Sveitsin valaliiton välisen sopimuksen sekakomitean päätöksessä määritellään yksityiskohtaiset säännöt, jotka koskevat eurooppalaisen sairaanhoitokortin käyttöä jäsenvaltioiden ja Sveitsin välisissä suhteissa. Tässä päätöksessä vahvistetaan Sveitsin valaliiton toimivaltaisten laitosten antamien korttien malli,

         ON PÄÄTTÄNYT SEURAAVAA:

               1)

               Tämän päätöksen liitteenä olevassa luettelossa mainitut jäsenvaltiot voivat soveltaa eurooppalaisen sairaanhoitokortin käyttöönottoa koskevaa siirtymäkautta 1 päivästä kesäkuuta 2004 alkaen. Luettelossa vahvistetaan myös siirtymäkauden kesto.
               Näiden jäsenvaltioiden toimivaltaiset laitokset antavat edelleen 23 päivänä maaliskuuta 2004 tehdyssä päätöksessä N:o 198 määritellyn mallin mukaisia lomakkeita E 111 siirtymäkauden päättymiseen saakka.
               Nämä jäsenvaltiot voivat kuitenkin ennen siirtymäkauden päättymistä lyhentää siirtymäkautta. Jäsenvaltiot ilmoittavat tästä hallintotoimikunnalle viimeistään kolme kuukautta ennen ensimmäisen kortin käyttöönottoa. Hallintotoimikunta muuttaa tämän päätöksen asianomaisia liitteitä osoittaakseen päivämäärän, jona kyseisen jäsenmaan siirtymäkausi päättyy.

               2)

               Niiden jäsenvaltioiden toimivaltaiset laitokset, jotka eivät sovella siirtymäkautta, eivät voi enää 1 päivästä kesäkuuta 2004 antaa lomakkeita E 111 tai E 111 B. Niiden jäsenmaiden toimivaltaiset laitokset, joilla on siirtymäkausi, mutta jotka ovat päättäneet lyhentää tätä kautta tämän päätöksen 1 kohdan kolmannen kappaleen mukaan, eivät enää voi antaa lomaketta E 111 hallintotoimikunnalle ilmoittamastaan päivämäärästä lukien.
               Näiden jäsenmaiden laitokset antavat korvaavan väliaikaisen todistuksen kaikille vakuutetuille, jotka eivät voi saada eurooppalaista korttia.
               Jos toimivaltainen laitos ei voi antaa eurooppalaista korttia, korvaavassa väliaikaisessa todistuksessa olevat 8 ja 9 kohdan maininnat ovat valinnaisia. Tämän kohdan maininnan poissaolo ei heikennä korvaavan väliaikaisen todistuksen kelpoisuutta.

               3)

               Tämä päätös julkaistaan Euroopan unionin virallisessa lehdessä. Sitä sovelletaan ensimmäisestä 1 päivästä kesäkuuta 2004.

            Hallintotoimikunnan puheenjohtaja

         Tim QUIRKE

      (1)  EYVL L 149, 5.7.1971, s. 2. Asetus sellaisena kuin se on viimeksi muutettuna Euroopan parlamentin ja neuvoston asetuksella (EY) N:o 631/2004 (EUVL L 100, 6.4.2004, s. 1).

      (2)  EUVL L 276, 27.10.2003, s. 19.

      (3)  EUVL L 259, 5.8.2004, s. 1.

      LIITE I
      Luettelo jäsenvaltioista, jotka soveltavat siirtymäkautta

                  Jäsenvaltio

                  Siirtymäkausi päättyy

                  Itävalta

                  31. joulukuuta 2005

                  Italia

                  31. lokakuuta 2004

                  Alankomaat

                  31. joulukuuta 2005

                  Portugali

                  28. helmikuuta 2005

                  Yhdistynyt kuningaskunta

                  31. joulukuuta 2005

      LIITE II
      Alustava luettelo uusista jäsenvaltioista, jotka voivat soveltaa siirtymäkautta

                  Uusi jäsenvaltio

                  Siirtymäkausi päättyy

                  Latvia

                  31. heinäkuuta 2005

                  Liettua

                  1. heinäkuuta 2005

                  Malta

                  31. joulukuuta 2005

                  Puola

                  31. joulukuuta 2005

                  Slovakia

                  31. joulukuuta 2005

                  Kypros

                  31. joulukuuta 2005

                  Unkari

                  31. joulukuuta 2005

      LIITE III
      Väliaikainen luettelo EFTA-valtioista, jotka voivat soveltaa siirtymäkautta (edellyttäen, että asiasta tehdään ETA:n sekakomitean päätös)

                  EFTA-jäsenvaltio

                  Siirtymäkausi päättyy

                  Islanti

                  31. joulukuuta 2005

                  Sveitsi

                  31. joulukuuta 2005

                  Liechtenstein

                  31. joulukuuta 2005


title: 2014/575/EU: Euroopan parlamentin päätös, annettu 3 päivänä huhtikuuta 2014 , vastuuvapauden myöntämisestä Euroopan tautienehkäisy- ja -valvontakeskuksen talousarvion toteuttamisesta varainhoitovuonna 2012

text:
               5.9.2014

               FI

               Euroopan unionin virallinen lehti

               L 266/196

         EUROOPAN PARLAMENTIN PÄÄTÖS,
   annettu 3 päivänä huhtikuuta 2014,
   vastuuvapauden myöntämisestä Euroopan tautienehkäisy- ja -valvontakeskuksen talousarvion toteuttamisesta varainhoitovuonna 2012
   (2014/575/EU)
   EUROOPAN PARLAMENTTI, joka

               —

               ottaa huomioon Euroopan tautienehkäisy- ja -valvontakeskuksen lopullisen tilinpäätöksen varainhoitovuodelta 2012,

               —

               ottaa huomioon tilintarkastustuomioistuimen kertomuksen Euroopan tautienehkäisy- ja -valvontakeskuksen tilinpäätöksestä varainhoitovuodelta 2012 sekä keskuksen vastaukset (1),

               —

               ottaa huomioon neuvoston 18. helmikuuta 2014 antaman suosituksen (05849/2014 – C7-0054/2014),

               —

               ottaa huomioon Euroopan unionin toiminnasta tehdyn sopimuksen 319 artiklan,

               —

               ottaa huomioon Euroopan yhteisöjen yleiseen talousarvioon sovellettavasta varainhoitoasetuksesta 25. kesäkuuta 2002 annetun neuvoston asetuksen (EY, Euratom) N:o 1605/2002 (2) ja erityisesti sen 185 artiklan,

               —

               ottaa huomioon unionin yleiseen talousarvioon sovellettavista varainhoitosäännöistä ja neuvoston asetuksen (EY, Euratom) N:o 1605/2002 kumoamisesta 25. lokakuuta 2012 annetun Euroopan parlamentin ja neuvoston asetuksen (EU, Euratom) N:o 966/2012 (3) ja erityisesti sen 208 artiklan,

               —

               ottaa huomioon tautien ehkäisyn ja valvonnan eurooppalaisen keskuksen perustamisesta 21. huhtikuuta 2004 annetun Euroopan parlamentin ja neuvoston asetuksen (EY) N:o 851/2004 (4) ja erityisesti sen 23 artiklan,

               —

               ottaa huomioon Euroopan yhteisöjen yleiseen talousarvioon sovellettavasta varainhoitoasetuksesta annetun neuvoston asetuksen (EY, Euratom) N:o 1605/2002 185 artiklassa tarkoitettuja elimiä koskevasta varainhoidon puiteasetuksesta 19. marraskuuta 2002 annetun komission asetuksen (EY, Euratom) N:o 2343/2002 (5),

               —

               ottaa huomioon Euroopan parlamentin ja neuvoston asetuksen (EU, Euratom) N:o 966/2012 208 artiklassa tarkoitettuja elimiä koskevasta varainhoidon puiteasetuksesta 30. syyskuuta 2013 annetun komission delegoidun asetuksen (EU) N:o 1271/2013 (6) ja erityisesti sen 108 artiklan,

               —

               ottaa huomioon työjärjestyksen 77 artiklan ja liitteen VI,

               —

               ottaa huomioon talousarvion valvontavaliokunnan mietinnön sekä ympäristön, kansanterveyden ja elintarvikkeiden turvallisuuden valiokunnan lausunnon (A7-0224/2014),

               1.

               myöntää Euroopan tautienehkäisy- ja -valvontakeskuksen johtajalle vastuuvapauden keskuksen talousarvion toteuttamisesta varainhoitovuonna 2012;

               2.

               esittää huomautuksensa oheisessa päätöslauselmassa;

               3.

               kehottaa puhemiestä välittämään tämän päätöksen ja siihen erottamattomasti kuuluvan päätöslauselman Euroopan tautienehkäisy- ja -valvontakeskuksen johtajalle, neuvostolle, komissiolle ja tilintarkastustuomioistuimelle sekä huolehtimaan niiden julkaisemisesta Euroopan unionin virallisessa lehdessä (L-sarja).

            Puhemies

         Martin SCHULZ

            Pääsihteeri

         Klaus WELLE

      (1)  EUVL C 365, 13.12.2013, s. 89.

      (2)  EYVL L 248, 16.9.2002, s. 1.

      (3)  EUVL L 298, 26.10.2012, s. 1.

      (4)  EUVL L 142, 30.4.2004, s. 1.

      (5)  EYVL L 357, 31.12.2002, s. 72.

      (6)  EUVL L 328, 7.12.2013, s. 42.


Avis juridique important

|

32000D0140

2000/140/EY: Neuvoston päätös, tehty 14 päivänä helmikuuta 2000, yhteisön poikkeuksellisen rahoitusavun myöntämisestä Kosovolle

Virallinen lehti nro L 047 , 19/02/2000 s. 0028 - 0029

NEUVOSTON PÄÄTÖS,tehty 14 päivänä helmikuuta 2000,yhteisön poikkeuksellisen rahoitusavun myöntämisestä Kosovolle(2000/140/EY)EUROOPAN UNIONIN NEUVOSTO, jokaottaa huomioon Euroopan yhteisön perustamissopimuksen ja erityisesti sen 308 artiklan,ottaa huomioon komission ehdotuksen,ottaa huomioon Euroopan parlamentin lausunnon(1),sekä katsoo seuraavaa:(1) Ennen ehdotuksensa esittämistä komissio on kuullut talous- ja rahoituskomiteaa.(2) YK:n turvallisuusneuvosto hyväksyi 10 päivänä kesäkuuta 1999 päätöslauselman 1244 (1999), jolla on tarkoitus lopullista ratkaisua odotettaessa edistää huomattavan autonomian ja itsehallinnon toteutumista Kosovossa osana Jugoslavian liittotasavaltaa.(3) Päätöslauselman 1244 (1999) nojalla kansainvälinen yhteisö on perustanut Kosovoon kansainväliset turvallisuusjoukot (KFOR) ja väliaikaisen siviilihallinnon (United Nations Interim Administration Mission in Kosovo eli UNMIK).(4) UNMIK:n tarkoituksena on luoda hallinnolliset rakenteet, joiden puitteissa Kosovon asukkaat voivat nauttia huomattavasta autonomiasta, ja tätä varten sille on annettu kaikki lainsäädäntö- ja toimeenpanovalta, mukaan lukien tuomioistuinten hallintotoiminta.(5) UNMIK pyrkii saamaan Kosovon tärkeimmät poliittiset puolueet ja etniset yhteisöt mukaan toimintaan.(6) UNMIK muodostuu neljästä osasta ("pilarista"), ja Euroopan unioni on ottanut johtavan aseman(2) talouden jälleenrakennuksesta vastaavassa neljännessä pilarissa.(7) UNMIK ja erityisesti sen neljäs pilari ovat edistyneet merkittävästi talouden puitteiden luomisessa ja niiden tarkoituksena on jatkaa ja vahvistaa tätä strategiaa.(8) UNMIK on parhaillaan perustamassa keskusveroviranomaista (Central Fiscal Authority), jolla edistetään avointen ja vastuullisten menettelyjen käyttöä Kosovon talousarvion hallinnoinnissa.(9) Nykyisten epäedullisten olosuhteiden vuoksi sekä UNMIK:n esittämien ja Kansainvälisen valuuttarahaston tukemien arvioiden perusteella Kosovo tarvitsee ulkoista tukea terveen markkinatalouden ja siviilihallinnon luomista varten; on arvioitu, että vuoden 2000 loppuun mennessä tarvitaan noin 115 miljoonaa euroa poikkeuksellista ulkoista rahoitusapua.(10) UNMIK on esittänyt poikkeuksellista rahoitusapua koskevan pyynnön.(11) Kaikkien rahoittajien kesken tasapuolisesti jaettu ulkoinen tuki on tärkeää, jotta katettaisiin UNMIK:n Kosovolle laatiman talousarvion rahoitustarpeet.(12) Kosovo ei saa lainaa kotimaasta eikä ulkomailta eikä se myöskään pääse kansainvälisten rahoituslaitosten jäseneksi eikä siten hyödy niiden tavanomaisista tukiohjelmista.(13) Kosovon kehitystaso on alhainen ja sen bruttokansantuote henkeä kohti on arvioiden mukaan yksi Euroopan alhaisimmista.(14) Yhteisön rahoitusapu UNMIK:n käyttöön annettavina suorina avustuksina Kosovon asukkaiden tukemiseksi on aiheellinen toimenpide, jotta lievitettäisiin Kosovon rahoitusrajoitteita nykyisissä poikkeuksellisen vaikeissa olosuhteissa.(15) Rahoitusapu on osa Kosovolle vuonna 2000 myönnettäväksi varattua kokonaistukea ja riippuu siten siitä, onko varoja käytettävissä yleisessä talousarviossa, sanotun kuitenkaan rajoittamatta budjettivallan käyttäjän valtuuksia.(16) Poikkeuksellista rahoitusapua hallinnoi Euroopan yhteisöjen komissio.(17) Perustamissopimuksessa ei ole muuta tämän päätöksen tekemiseen valtuuttavaa määräystä kuin 308 artikla,ON PÄÄTTÄNYT SEURAAVAA:1 artikla1. Yhteisö antaa UNMIK:n käyttöön poikkeuksellista rahoitusapua suorina avustuksina enintään 35 miljoonaa euroa helpottaakseen Kosovon taloudellista tilannetta sekä keskeisten hallintotoimintojen luomista ja tukeakseen terveiden talouden puitteiden kehittymistä.2. Tätä rahoitusapua hallinnoi komissio neuvotellen tiiviisti talous- ja rahoituskomitean kanssa ja tavalla, joka on kaikkien Kansainvälisen valuuttarahaston ja UNMIK:n tai Kosovon muiden kansainvälisesti tunnustettujen viranomaisten välillä tehtyjen sopimusten tai saavutetun yhteisymmärryksen mukainen.2 artikla1. Komissiolla on talous- ja rahoituskomiteaa kuultuaan valtuudet sopia UNMIK:n kanssa rahoitusapuun liitettävistä talouspolitiikan edellytyksistä. Näiden edellytysten on oltava 1 artiklan 2 kohdassa mainittujen sopimusten mukaiset.2. Komissio tarkastaa säännöllisin väliajoin yhteistyössä talous- ja rahoituskomitean kanssa ja ollen yhteydessä Kansainväliseen valuuttarahastoon ja Maailmanpankkiin, että Kosovon talouspolitiikka on tämän rahoitusavun tavoitteiden ja talouspolitiikalle asetettujen edellytysten mukaista.3 artikla1. Rahoitusapu annetaan UNMIK:n käyttöön vähintään kahdessa peräkkäisessä erässä, jos 2 artiklan 1 kohdassa mainitut talouspolitiikan edellytykset on täytetty. Toinen erä maksetaan sen jälkeen, kun talous- ja rahoituskomiteaa on kuultu.2. Varat annetaan UNMIK:n käyttöön keskusveroviranomaisen kautta yksinomaan Kosovon julkisen talouden rahoitustarpeita varten.4 artiklaKomissio antaa Euroopan parlamentille ja neuvostolle vuoden 2000 loppuun mennessä kertomuksen, joka sisältää arvion tämän päätöksen täytäntöönpanosta.Tehty Brysselissä 14 päivänä helmikuuta 2000.Neuvoston puolestaJ. GAMAPuheenjohtaja(1) Lausunto annettu 3. helmikuuta 2000 (ei vielä julkaistu virallisessa lehdessä).(2) Turvallisuusneuvoston päätöslauselman 1244 (1999) 10 kohtaan perustuva pääsihteerin raportti: International civil presence in Kosovo, S/1999/672, 12.6.1999, II.5.


Avis juridique important

|

31995D0559

95/559/EY, Euratom: Neuvoston ja komission päätös, tehty 4 päivänä joulukuuta 1995, Euroopan yhteisöjen ja niiden jäsenvaltioiden sekä Unkarin tasavallan assosioinnista tehdyn Eurooppa-sopimuksen lisäpöytäkirjan tekemisestä

Virallinen lehti nro L 317 , 30/12/1995 s. 0029 - 0029

NEUVOSTON JA KOMISSION PÄÄTÖS,tehty 4 päivänä joulukuuta 1995,Euroopan yhteisöjen ja niiden jäsenvaltioiden sekä Unkarin tasavallan assosioinnista tehdyn Eurooppa-sopimuksen lisäpöytäkirjan tekemisestä (95/559/EY, Euratom) EUROOPAN YHTEISÖJEN NEUVOSTO JAEUROOPAN YHTEISÖJEN KOMISSIO, JOTKAottavat huomioon Euroopan yhteisön perustamissopimuksen ja erityisesti sen 238 artiklan, yhdessä sen 228 artiklan 2 kohdan toisen virkkeen ja 228 artiklan 3 kohdan toisen alakohdan kanssa,ottavat huomioon Euroopan atomienergiayhteisön perustamissopimuksen ja erityisesti sen 101 artiklan toisen kohdan,ottavat huomioon komission ehdotuksen,ottavat huomioon Euroopan parlamentin puoltavan lausunnon (1),ottavat huomioon Euroopan atomienergiayhteisön perustamissopimuksen 101 artiklan mukaisen neuvoston hyväksymisen,sekä katsovat, ettäEurooppa-neuvosto ilmaisi 21 ja 22 päivänä kesäkuuta 1993 Kööpenhaminassa pidetyssä kokouksessaan toiveen siitä, että assosioituneet Keski-Euroopan maat voisivat liittyä uusiin yhteisön ohjelmiin, ensin niihin ohjelmiin, joihin EFTA-valtiot voivat osallistua, jakomissio on neuvotellut Euroopan yhteisön ja Euroopan atomienergiayhteisön puolesta Unkarin tasavallan kanssa tehdyn Eurooppa-sopimuksen lisäpöytäkirjan,OVAT PÄÄTTÄNEET SEURAAVAA:1 artikla Hyväksytään Euroopan yhteisön ja Euroopan atomienergiayhteisön puolesta 13 päivänä heinäkuuta 1995 allekirjoitettu Euroopan yhteisöjen ja niiden jäsenvaltioiden sekä Unkarin tasavallan assosioinnista tehdyn Eurooppa-sopimuksen lisäpöytäkirja.Lisäpöytäkirjan teksti on tämän päätöksen liitteenä.2 artikla Neuvosto määrittää komission ehdotuksesta yhteisön kannan assosiointineuvostossa, Euroopan yhteisön ja Euroopan atomienergiayhteisön perustamissopimusten asiaa koskevien määräysten mukaisesti.3 artikla Neuvoston puheenjohtaja tekee lisäpöytäkirjan 4 artiklassa tarkoitetun ilmoituksen Euroopan yhteisön puolesta (2). Komission puheenjohtaja tekee saman ilmoituksen Euroopan atomienergiayhteisön puolesta.Tehty Brysselissä 4 päivänä joulukuuta 1995.Neuvoston puolestaJ. SOLANAPuheenjohtajaKomission puolestaJ. SANTERPuheenjohtaja(1) EYVL N:o C 323, 4. 12. 1995(2) Neuvoston pääsihteeristö huolehtii lisäpöytäkirjan voimaantulopäivän julkaisemisesta Euroopan yhteisöjen virallisessa lehdessä.


77/270/Euratom: Neuvoston päätös, tehty 29 päivänä maaliskuuta 1977, komission valtuuttamisesta ottamaan Euratom-lainoja ydinlaitosten rahoittamiseen osallistumiseksi


title: Euroopan parlamentin päätös (EU) 2017/1665, annettu 27 päivänä huhtikuuta 2017, Euroopan ympäristökeskuksen varainhoitovuoden 2015 tilien päättämisestä

text:
               29.9.2017

               FI

               Euroopan unionin virallinen lehti

               L 252/219

         EUROOPAN PARLAMENTIN PÄÄTÖS (EU) 2017/1665,
   annettu 27 päivänä huhtikuuta 2017,
   Euroopan ympäristökeskuksen varainhoitovuoden 2015 tilien päättämisestä
   EUROOPAN PARLAMENTTI, joka

               —

               ottaa huomioon Euroopan ympäristökeskuksen lopullisen tilinpäätöksen varainhoitovuodelta 2015,

               —

               ottaa huomioon tilintarkastustuomioistuimen kertomuksen Euroopan ympäristökeskuksen tilinpäätöksestä varainhoitovuodelta 2015 sekä keskuksen vastauksen (1),

               —

               ottaa huomioon tilintarkastustuomioistuimen Euroopan unionin toiminnasta tehdyn sopimuksen 287 artiklan mukaisesti antaman varainhoitovuotta 2015 koskevan lausuman (2) tilien luotettavuudesta sekä tilien perustana olevien toimien laillisuudesta ja asianmukaisuudesta (sääntöjenmukaisuudesta),

               —

               ottaa huomioon neuvoston 21. helmikuuta 2017 antaman suosituksen varainhoitovuoden 2015 talousarvion toteuttamista koskevan vastuuvapauden myöntämisestä keskukselle (05873/2017 – C8-0052/2017),

               —

               ottaa huomioon Euroopan unionin toiminnasta tehdyn sopimuksen 319 artiklan,

               —

               ottaa huomioon unionin yleiseen talousarvioon sovellettavista varainhoitosäännöistä ja neuvoston asetuksen (EY, Euratom) N:o 1605/2002 kumoamisesta 25. lokakuuta 2012 annetun Euroopan parlamentin ja neuvoston asetuksen (EU, Euratom) N:o 966/2012 (3) ja erityisesti sen 208 artiklan,

               —

               ottaa huomioon Euroopan ympäristökeskuksesta sekä ympäristöä koskevasta Euroopan tieto- ja seurantaverkostosta 23. huhtikuuta 2009 annetun Euroopan parlamentin ja neuvoston asetuksen (EY) N:o 401/2009 (4) ja erityisesti sen 13 artiklan,

               —

               ottaa huomioon Euroopan parlamentin ja neuvoston asetuksen (EU, Euratom) N:o 966/2012 208 artiklassa tarkoitettuja elimiä koskevasta varainhoidon puiteasetuksesta 30. syyskuuta 2013 annetun komission delegoidun asetuksen (EU) N:o 1271/2013 (5) ja erityisesti sen 108 artiklan,

               —

               ottaa huomioon työjärjestyksen 94 artiklan ja liitteen IV,

               —

               ottaa huomioon talousarvion valvontavaliokunnan mietinnön sekä ympäristön, kansanterveyden ja elintarvikkeiden turvallisuuden valiokunnan lausunnon (A8-0085/2017),

               1.

               hyväksyy Euroopan ympäristökeskuksen varainhoitovuoden 2015 tilien päättämisen;

               2.

               kehottaa puhemiestä välittämään tämän päätöksen Euroopan ympäristökeskuksen pääjohtajalle, neuvostolle, komissiolle ja tilintarkastustuomioistuimelle sekä huolehtimaan sen julkaisemisesta Euroopan unionin virallisessa lehdessä (L-sarja).

            Puhemies

         Antonio TAJANI

            Pääsihteeri

         Klaus WELLE

      (1)  EUVL C 449, 1.12.2016, s. 87.

      (2)  Ks. alaviite 1.

      (3)  EUVL L 298, 26.10.2012, s. 1.

      (4)  EUVL L 126, 21.5.2009, s. 13.

      (5)  EUVL L 328, 7.12.2013, s. 42.